‘রবীন্দ্রনাথের লেখায় আইনি কথার বিস্তার ও তাৎপর্য এমন সাবলীলভাবে এসেছে যে তা আমাকে বিস্মিত করে। বছর পনেরো আগে মনে মনে এই বক্ষ্যমাণ গ্রন্থের মুসাবিদা করি। অবসর নেওয়ার পর অবরে-সবরে কিছু কিছু বিষয় নির্দিষ্ট করে লেখা শুরু করি। বিভিন্ন রচনায় আইন প্রসঙ্গে কবি যে-সব মন্তব্য করেন তার মধ্যে এবং যে-সব উক্তি আমার কাছে আকর্ষণীয় ও ভাবব্যঞ্জনাময় মনে হয়েছে তাই নিয়ে এই গ্রন্থনা। আমি রবীন্দ্র-রচনা থেকে কোনো আইনি তত্ত্ব উদ্ধার বা আবিষ্কার করার প্রয়াস পাইনি। রবীন্দ্রনাথ আইনের প্রয়োজনীয়তার কথা যেমন জানতেন, তেমনি জানতেন এর ব্যবহার, অপব্যবহার ও অসম্পূর্ণতা এবং অকার্যকরতার কথা। সহজ কথায় তাঁর রচনায় আইনি ভাবনার যে আকস্মিকতা ও অভাবনীয়তা লক্ষ করা যায় তা আমার কাছে বড়ই আনন্দদায়ক মনে হয়েছে। এখন পাঠককে আনন্দ দিলে হয়।’